/* KUMM/2010/0549 finali */ KOMUNIKAZZJONI MILL-KUMMISSJONI LILL-PARLAMENT EWROPEW, IL-KUNSILL, IL-KUMITAT EKONOMIKU U SOĊJALI EWROPEW U L-KUMITAT TAR-REĠJUNI It-tassazzjoni tas-Settur Finanzjarju





[pic] | IL-KUMMISSJONI EWROPEA | Brussel 7.10.2010 KUMM(2010) 549 finali KOMUNIKAZZJONI MILL-KUMMISSJONI LILL-PARLAMENT EWROPEW, IL-KUNSILL, IL-KUMITAT EKONOMIKU U SOĊJALI EWROPEW U L-KUMITAT TAR-REĠJUNI It-tassazzjoni tas-Settur Finanzjarju {SEG(2010) 1166 finali} KOMUNIKAZZJONI MILL-KUMMISSJONI LILL-PARLAMENT EWROPEW, IL-KUNSILL, IL-KUMITAT EKONOMIKU U SOĊJALI EWROPEW U L-KUMITAT TAR-REĠJUNI It-tassazzjoni tas-Settur Finanzjarju IL-KUNTEST Il-kriżi finanzjarja reċenti uriet biċ-ċar il-ħtieġa li jkun hemm sistema finanzjarja aktar soda, meta wieħed iqis kemm tiswa' l-instabbiltà finanzjarja għall-ekonomija reali. Barra minn dan, hemm diversi sfidi ċentrali fl-oqsma tal-iżvilupp, tal-effiċjenza tar-riżorsi u tat-tibdil fil-klima li għandhom implikazzjonijiet baġitarji sinifikanti. Quddiem dan l-isfond, jistgħu t-taxxi supplimentari fuq is-settur finanzjarju jkunu soluzzjoni li minnha jista' jiġi ġġenerat id-dħul? Il-Kunsill Ewropew ikkonkluda fis-17 ta' Ġunju 2010, bi tħejjija għas-Samit ta' Toronto tal-G-20, li 'l-UE għandha tmexxi l-isforzi biex jiġi stabbilit approċċ mondjali għall-introduzzjoni ta' sistemi għal imposti u taxxi fuq l-istituzzjonijet finanzjarji bil-ħsieb li jkun hemm kondizzjonijiet ekwivalenti fid-dinja kollha u ser tiddefendi bis-sħiħ din il-pożizzjoni mas-sħab tagħha tal-G20. L-introduzzjoni ta' taxxa ta' tranżazzjoni finanzjarja mondjali għandha tiġi esplorata u żviluppata aktar f'dak il-kuntest.' Il-Parlament Ewropew kien ukoll qed jiddiskuti kwistjonijiet relatati mas-settur finanzjarju u mat-tassazzjoni. B'mod partikolari r-Riżoluzzjoni tiegħu tal-10 ta' Marzu 2010 titlob lill-Kummissjoni u lill-Kunsill biex jaraw kif taxxa fuq it-tranżazzjonijiet finanzjarji tista' tintuża biex jiġi ffinanzjat l-iżvilupp finanzjarju, jiġu mgħejjuna l-pajjiżi li qed jiżviluppaw u biex jiġi miġġieled it-tibdil fil-klima u jingħata kontribut għall-baġit tal-UE. Xi Stati Membri diġà ħadu miżuri fejn tidħol it-tassazzjoni fuq il-banek. Dibattiti bħal dawn mhumiex limitati biss għall-Unjoni Ewropea. Tabilħaqq, jeżistu kwistjonijiet li jirreflettu n-natura globali u sistemika tal-kriżi finanzjarja u l-konsekwenzi tagħha. Kien hemm diskussjonijiet fil-G-20 dwar forom ġodda ta' tassazzjoni. Madankollu ma jeżisti l-ebda qbil ġenerali globali dwar strumenti addizzjonali ta' tassazzjoni.[1] Aktar reċenti, il-kwistjoni dwar it-tassazzjoni tat-tranżazzjonijiet finanzjarji ġiet diskussa b'mod prominenti matul il-Laqgħa Plenarja ta' Livell Għoli dwar l-Għanijiet ta' Żvilupp tal-Millenju tan-Nazzjonijiet Uniti. Barra minn dan, il-Grupp Konsultattiv ta' Livell Għoli dwar l-Iffinanzjar marbut mal-ġlieda kontra t-Tibdil fil-Klima, stabbilit mis-Segretarjat Ġenerali tan-NU ukoll ħares lejn il-potenzjal ta' ġenerazzjoni ta' dħul minn setturi ċentrali attivi fuq livell globali, inkluż is-settur finanzjarju, iżda wkoll it-trasport internazzjonali bl-ajru u bil-baħar. Din il-Komunikazzjoni tikkontribwixxi għad-dibattitu billi tkopri żewġ strumenti, Taxxa fuq it-Transazzjonijiet Finanzjarji (TTF) u Taxxa fuq l-Attivitajiet Finanzjarji (TAF). L-GħANIJIET U R-RAġUNIJIET GħAL TAXXI ADDIZZJONALI FUQ IS-SETTUR FINANZJARJU Ikun x'ikun l-istrument ta' taxxa li jiġi kkunsidrat, x'inhu s-sens li tiġi adottata sistema ta' taxxa biex is-settur finanzjarju jiġi mġiegħel jikkontribwixxi b'mod ġust u sostanzjali lejn il-baġits pubbliċi? Il-Kummissjoni tara li hemm tliet argumenti ewlenin favur dan. L-ewwel nett, sabiex jiġu kkumplimentati r-riformi estensivi fis-settur finanzjarju, li għaddejjin bħalissa, it-taxxi jistgħu jkunu ta' kontribut biex titjieb l-effiċjenza u l-istabbiltà tas-swieq finanzjarji u biex titnaqqas il-volatilità tagħhom kif ukoll l-effetti negattivi ta' meta jittieħed riskju eċċessiv. B'mod partikolari, is-settur finanzjarju jista' jidħol għal riskju żejjed minħabba firxa ta' fatturi, minn appoġġ statali reali jew mistenni (li jwassal għal periklu morali) u assimetriji fl-informazzjoni, sa strutturi ta' rimunerazzjoni li flimkien ma' żviluppi makroekonomiċi kkontribew għall-kriżi reċenti. Għaldaqstant, l-imġieba tas-settur finanzjarju toħloq esternalitajiet negattivi għall-bqija tal-ekonomija. Hemm għalhekk każ biex ikun hemm taxxa korrettiva ħalli dawn l-esternalitajiet jiġu internalizzati, sakemm din tista' tkun speċifikata biex jintlaħaq dan il-għan. Il-kriżi finanzjarja u ekonomika tefgħet enfasi fuq għadd ta' inċentivi li jwasslu għal distorsjoni fis-settur finanzjarju, kif ukoll għal dgħufijiet fil-qafas regolatorju u ta' superviżjoni tas-sistema finanzjarja. Bħala riżultat ġew adottati, jew waslu biex jiġu adottati, riformi regolatorji sinifikanti.[2] Jeżisti qbil ġenerali wiesa' li r-riformi ta' regolazzjoni u ta' superviżjoni huma essenzjali sabiex titjieb il-qawwa u l-istabbiltà tas-sistema finanzjarja. Il-Kummissjoni pproponiet arranġamenti ġodda ta' maniġġjar tal-kriżi maħsuba biex titjieb il-kapaċità tal-awtoritajiet pubbliċi li jimmaniġġjaw il-fallimenti li jseħħu fi ħdan is-settur bankarju.[3] Dan ikun jinkludi l-implimentazzjoni ta' netwerk ta' fondi nazzjonali ta' riżoluzzjoni ffinanzjat minn imposta fuq il-banek. Il-Kummissjoni fissret l-opinjoni tagħha fuq din il-kwistjoni f'Komunikazzjoni reċenti (COM(2010)254 finali) u se tagħti aktar dettalji dwar il-proposti tagħha dalwaqt. Taxxi addizzjonali jistgħu indirettament, u b'żieda mar-regolazzjoni, jikkontribwixxu lejn l-għan li titjieb l-istabbiltà tas-settur finanzjarju billi jġiegħluh jaħsibha darbtejn qabel ma jwettaq ċerti attivitajiet riskjużi u jkunu sors ta' dħul fl-istess ħin. It-tieni, jidher li s-settur finanzjarju jġorr responsabbiltà sinifikanti għall-eżistenza u d-daqs tal-kriżi u l-effetti negattivi tagħha fuq il-livelli tad-djun tal-gvernijiet madwar id-dinja. Taxxi addizzjonali jistgħu wkoll jiġu ġġustifikati mill-fatt li xi gvernijiet ipprovdew sostenn sostanzjali għas-settur matul il-kriżi u għalhekk dan għandu min-naħa tiegħu jagħti kontribut ġust. Billi jikkontribwixxu għall-konsolidament fiskali u riżorsi awżiljarji kif ukoll għall-effiċjenza ekonomika, it-taxxi l-ġodda fuq is-settur finanzjarju jgħinu fil-ħolqien tal-kundizzjonijiet għal aktar tkabbir sostenibbli, skont il-viżjoni tal-istrateġija Ewropa 2020. It-tielet, il-biċċa l-kbira tas-servizzi finanzjarji huma eżenti mit-taxxa fuq il-valur miżjud fl-UE. Ir-raġuni hi li l-biċċa l-kbira tal-introjtu tas-servizzi finanzjarji huwa bbażat fuq il-marġini u għalhekk mhux faċilment taxxabbli skont il-VAT kif inhi bħalissa. Għalhekk hemm argumenti favur li s-settur finanzarju jagħti kontribut aktar ġust u aktar sostanzjali għall-finanzi tal-gvern. Dan id-dibattitu qed jsir fil-kuntest ġenerali ta' konsolidament fiskali fl-UE u f'postijiet oħra u meta d-dinja qed taffaċċja mill-anqas żewġ sfidi globali ta' politika b'implikazzjonijiet baġitarji sinifikanti. L-UE għamlet wegħdi finanzjarji sostanzjali fejn jidħlu l-protezzjoni tal-klima u l-iżvilupp.[4] Sabiex dawn il-wegħdi jitwettqu jridu jiġu esplorati aktar sorsi ġodda ta' dħul.[5] L-Istati Membri tal-UE qed jibdew jistabbilixxu strumenti nazzjonali ta' taxxa biex jirreaġixxu għal dawn l-isfidi. Huwa importanti li żviluppi bħal dawn iseħħu f'qafas koordinat. Jekk le, is-sistemi nazzjonali differenti, miġbura fuq bażijiet diverġenti ta' taxxa jistgħu joħolqu inċentivi għall-arbitraġġ fiskali u jwasslu għal distorsjonijiet ta' allokazzjoni bejn is-swieq finanzjarji tal-UE. Jekk jitfaċċaw soluzzjonijiet nazzjonali mhux koordinati jista' jiġri li jkun hemm tassazzjoni doppja u sseħħ frammentazzjoni tas-settur finanzjarju, b'mod li s-Suq Uniku ma jkunx jista' jaħdem sew. Kwalunkwa miżura ta' taxxa li tista' tittieħed għandha titqiegħed fil-kuntest usa' tal-isforzi li qed isiru bħalissa fejn tidħol ir-riforma regolatorja tas-settur finanzjarju, b'mod partikolari ma' rekwiżiti x'aktarx ogħla ta' kapital, u d-diskussjonijiet dwar il-possibbiltà li jiddaħħlu imposti fuq il-banek. Wieħed għandu jżomm f'moħħu l-impatt kumulattiv ta' miżuri bħal dawn (speċjalment jekk ma jkunux ikkoordinati u mdaħħlin bil-galbu), ħalli settur finanzjarju vijabbli, li jkun jista' jipprovdi finanzjar kif xieraq u b'mod effiċjenti, ma jitqigħedx f'riskju. TAXXA FUQ IT-TRANżAZZJONIJIET FINANZJARJI (TTF) It-TTF hija mfassla biex tintaxxa l-valur tat-tranżazzjonijiet waħda waħda. Biex ikollha kopertura wiesgħa, għandha tiġi applikata fuq firxa wiesgħa ta' strumenti finanzjarji (jiġifieri l-ekwitajiet, il-bonds, il-muniti u d-derivati), anki jekk xi proposti attwali jipprevedu li l-ambitu jiġi limitat għal xi grupp partikolari speċifiku (pereż. imposta fuq tranżazzjonijiet f'munita barranija).[6] Aspetti marbuta mad-dħul Il-potenzjal ta' dħul u l-intensità tal-impatt ekonomiku tat-TTF jvarja b'mod konsiderevoli skont l-ambitu tal-prodott u l-kopertura tagħha (jekk ikunx globali, madwar l-UE, jew nazzjonali) kif ukoll skont kemm ikun kbir il-kummerċ f'xi ġuriżdizzjoni partikolari. Fin-nuqqas ta' kunsens internazzjonali dwar l-applikazzjoni ta' taxxa bħal din, id-dħul ikun jiddependi fuq ir-rilokazzjoni ta' attivitajiet ta' kummerċ mobbli. Id-dħul jista' wkoll jiġi affettwat minn kemm ikun possibbli li t-taxxa tiġi skartata billi l-prodotti finanzjarji, u r-rata ta' taxxa magħżula, jitfasslu b'modi differenti. Globalment, id-dħul stmat mit-taxxa kellu jkun ta' madwar EUR 60 biljun għall-2006 għal tranżazzjonijiet fi stocks u bonds, kieku wieħed kellu jassumi rata ta' taxxa ta' 0.1%. Skont xi studji li saru, dan jista' jkun għaxar darbiet aktar jekk jiġu inkużi d-derivati. Madankollu, jeżistu problemi tekniċi għad-derivati bħal ma huma li wieħed jiddetermina l-bażijiet ta' taxxa[7], kif ukoll dubji dwar il-preċiżjoni ta' stimi ta' dħul għad-derivati. L-esperjenza fil-passat uriet li hemm differenza sostanzjali bejn id-dħul mistenni u dak konkret. Hemm ukoll kwistjonijiet miftuħa fejn jidħlu tranżazzjonijiet f'munita barranija jekk din tinġabar biss fuq livell nazzjonali.[8] Jekk fil-bażi tat-taxxa jiddaħħlu biss ekwità u bonds li huma negozjati fil-borża dan irendi EUR 20 biljun fl-EU-27[9]. Jekk jiddaħħlu l-prodotti derivati, id-dħul stmat ikunu ħafna ogħla, sa EUR 150 biljun skont xi kalkoli. Fil-każ ta' imposta limitata għal tranżazzjonijiet f'munita barranija, rata ta' taxxa ta' 0.005% fuq il-muniti l-aktar innegozjati fid-dinja tista' trendi EUR 24 biljun fis-sena, abbażi ta' dejta mill-2007. Id-dħul ġenerat jinġabar l-aktar f'għadd limitat ta' pajjiżi fejn ikunu kkonċentrati l-attivitajiet ta' kummerċ. Din id-distribuzzjoni inugwali tkun anki akbar meta jiġu inklużi d-derivati. Min-naħa, dan jista' jwassal biex ikun aktar diffiċli li jintlaħaq qbil dwar taxxa meta wieħed iqis li l-pajjiżi kollha jkollhom jimplimentaw it-taxxa filwaqt li jkunu ftit minnhom li jakkwistaw id-dħul. Min-naħa l-oħra, wieħed jista' jressaq l-argument li l-investituri mid-dinja kollha jużaw il-postijiet ċentrali tas-suq. Għalhekk, l-utenti kollha jikkontribwixxu għad-dħul mit-taxxa, u jagħtuh dimensjoni globali. Minħabba f'hekk, it-TTF hija potenzjalment strument tajjeb biex biha jiġu ġġenerati l-flus fuq livell globali. Madankollu huwa importanti li wieħed iqis il-piż ekonomiku tat-taxxa. B'mod ġenerali, it-taxxi fuq is-settur finanzjarju x'aktarx li jinvolvu xi ridistribuzzjoni tal-introjtu minn detenturi tal-ishma tal-banek, managers jew parteċipanti fis-suq, lejn il-popolazzjoni ġenerali. Il-piż tat-taxxa x'aktarx li jiġi mgħoddi b'mod parzjali lill-klijenti u lilll-konsumaturi medji, iżda jiddependi fuq x'ħila jkollhom il-kontribwenti biex jiskartaw it-taxxa. B'mod indirett, it-taxxa tkun tista' wkoll iżżid il-kost tal-kapital għall-gvernijiet u għall-kumpaniji. Ma hemm l-ebda provi empiriċi dwar l-inċidenza reali. L-effetti fuq l-effiċjenza tas-suq u fuq l-istabbiltà ekonomika Argument wieħed partikolari li jitressaq favur it-TTF huwa li permezz ta' din it-taxxa jkun jista' jiġi implimentat il-prinċipju ta' 'min iniġġeż iħallas', u għalhekk tgħin biex jiġu internalizzati xi esternalitajiet potenzjalment negattivi tal-attività tas-settur finanzjarju. Ingħad li t-TTF li jkollha bażi mifruxa tista' tgħin biex jiġu stabbilizzati s-swieq finanzjarji billi jitnaqqas in-negozju spekulattiv ta' perjodu qasir billi tippenalizza tranżazzjonijiet fis-suq finanzjarju li ma jkunux mixtieqha, l-aktar in-negozju frekwenti ħafna. Wieħed irid iqis diversi aspetti. L-ewwel nett, m'hemmx ċertezza dwar x'kisbiet fl-effiċjenza jkun hemm, peress li t-taxxa tista' tkabbar il-volatilità tal-prezzijiet billi tnaqqas il-likwidità, pereż. fi swieq li jintużaw għall-kopertura tar-riskji. It-tieni, filwaqt li hemm dubji dwar x'valur għandu fl-ekonomija n-negozju ta' veloċità għolja, mhux ċar sa liema livell din l-attività kienet il-mutur ewlieni tal-esternalitajiet negattivi tal-kriżi. It-tielet, it-TTF tintaxxa l-valur gross tat-tranżazzjonijiet. Peress li t-TTF tinġabar fuq tranżazzonijiet aktar milli fuq il-valur miżjud, hija kumulattiva. Prodotti li jiġu nnegozjati aktar ta' spiss jitgħabbew b'piż ta' taxxa akbar. Idealment, biex titjieb l-effiċjenza, it-TTF tinġabar fuq tranżazzjonijiet 'dannużi' jew li jkollhom grad għoli ta' spekulazzjoni. Fil-prattika, mhux possibbli li wieħed jiddistingwi bejn dawn u tranżazzjonijiet 'normali'. Għaldaqstant, it-TTF trid tinġabar fuq l-aktar bażi mifruxa possibbli biex tilħaq l-għan tagħha ta' effiċjenza. It-TTF fuq bażi limitata tista' tnaqqas ir-riskju ta' rilokazzjoni ġeografika jekk tkun imfassla tajjeb.[10] Iżda jekk ikunu biss xi wħud mit-tranżazzjonijiet li jiġu ntaxxati, dan iwassal għal distorsjoni tal-intermedjazzjonijiet finanzjarja billi jiġu ffavoriti xi attivitajiet oħra li ma jkunux soġġetti għat-TTF. Barra minn dan, skont kif tkun imfassla t-TTF, din tista' toħloq possibbilitajiet ta' kif wieħed jista' jiskartaha minħabba tfassil mill-ġdid u minħabba sostituzzjoni. Sabiex jitnaqqsu l-attivitajiet li jkollhom esternalità potenzjali negattiva f'livell globali u sabiex tiġi evitata r-rilokazzjoni tan-negozju, it-taxxa għandha tkun applikata fiċ-ċentri finanzjarji kollha. Dawn iċ-ċentri globali huma interkonnessi sew, u l-kumpaniji jkollhom spejjeż baxxi meta jittrasferixxu n-negozju minn wieħed għall-ieħor. Barra minn dan, ħafna kumpaniji finanzjarji joperaw ma' sussidjarji dinjija. Għalhekk, il-fatt li t-TTF għandha bżonn bażi wiesgħa biex tilħaq l-effiċjenza u l-għanijiet ta' dħul tagħha jimplika wkoll li jkun hemm bżonn ta' koordinazzjoni globali konsiderevoli biex jitnaqqas ir-riskju tar-rilokazzjoni u tal-iskartar. Il-valutazzjoni Globalment, it-TTF tkun għażla xierqa bħala mod kif jinġabar id-dħul b'mod partikolari biex jinkiseb l-iffinanzjar għal għanijet globali ta' politika. Sabiex tkun tista' taħdem b'mod effettiv u ġust, il-pajjiżi parteċipanti għandhom jippruvaw jaslu għal ftehim dwar strumenti globali ta' finanzjar li jistgħu jkunu aċċettabbli għal kulħadd. Il-Kummissjoni hija impenjata li tkompli taħdem mas-sħab internazzjonali tagħha, b'mod partikolari fi ħdan il-G-20, biex tasal għal ftehim bħal dan. Taxxa fuq it-tranżazzjonijiet finanzjarji tista' tiġi kkunsidrata biss fil-livell tal-UE. Madankollu wieħed għandu jżomm f'moħħu li l-industrija finanzjarja hija waħda globali u interkonnessa. L-attivitajiet finanzjarji huma kkonċentrati f'għadd żgħir ta' ċentri finanzjarji sew ġewwa kif ukoll barra l-UE, li jikkompetu bejniethom fuq il-palk dinji. Il-finanzi hija wkoll qasam kumpless u li dejjem qed jevolvi u l-atturi ewlenin għandhom ħila żviluppata biex ifittxu modi ġodda u innovattivi ta' kif jagħmlu n-negozju u ta' kif jistrutturaw it-tranżazzjonijiet finanzjarji. TAXXA FUQ L-ATTIVITAJIET FINANZJARJI Strument potenzjali ieħor biex titjieb it-tassazzjoni tas-settur finanzjarju u biex jitnaqqsu l-esternalitajiet negattivi potenzjali hija t-Taxxa fuq l-Attivitajiet Finanzjarji (TAF) kif proposta mill-FMI. Fl-iktar forma estensiva tagħha (TAF bil-metodu addittiv) tinġabar fuq il-profitti u l-pagi. Tista' wkoll titfassal b'mod li tkun immirata speċifikament lejn kirjiet u/jew riskji ekonomiċi[11]. B'kuntrast mat-TTF, fejn kull parteċipant fis-suq finanzjarji jiġi ntaxxat skont it-tranżazzjonijiet tiegħu, it-TAD tintaxxa lill-korporazzjonijiet. Il-punt fokali hawnhekk huwa fuq it-TAF bil-metodu addittiv. Aspetti marbuta mad-dħul Għat-22 ekonomija żviluppati kkunsidrati fir-rapport tal-FMI lill-G-20, rata ta' 5% tat-TAF bil-metodu additiv tiġġenera dħul li jikkorrispondi għall-medja ta' 0.28 tal-PDG.[12] Bl-użu tal-istimi fuq il-livell ta' pajjiż għas-sehem tal-PDG biex jiġu kkalkolati ċifri assoluti, dan ikun ifisser dħul totali għat-22 pajjiż ta' madwar EUR 75 biljun bit-TAF bil-metodu additiv. Għall-EU-27, it-TAD bil-metodu additiv tiġġenera sa EUR 25 biljun. Id-distribuzzjoni ġeografika tad-dħul ikun ftit jew wisq jirrifletti d-distribuzzjoni attwali tas-settur finanzjarju fl-UE. Madankollu, id-dħul ma jkunx daqstant ikkonċentrat bħal fil-każ tat-TTF. Ir-raġuni hija li l-bażi ma tkunx l-attività ta' negozju, li sseħħ l-aktar fi ftit ċentri finanzjarji, iżda pjuttost ir-rimunerazzjoni u l-profitt, li huma mifruxa b'mod aktar ibbilanċjat. F'dan is-sens, it-TAF tkun aktar xierqa biex jiġi ġġenerat id-dħul għall-konsolidazzjoni nazzjonali, li hu kompitu urġenti f'ħafna Stati Membri. Fejn jidħol il-piż ekonomiku, l-effetti jkunu jiddependu fuq il-forma konkreta tat-taxxa. Fil-prattika ma hemm l-ebda provi empiriċi dwar l-inċidenza reali tat-TAF. Kieku t-taxxa kellha tiġi mdawra għal fuq il-klijent, u peress li ma hemm l-ebda tnaqqis għall-kumpaniji, parti mill-piż tat-taxxa jista' wkoll ikollu jintrefa' mill-utenti ta' servizzi finanzjarji. L-effetti fuq l-effiċjenza tas-suq u fuq l-istabbiltà ekonomika L-effetti fuq l-attivitajiet finanzjarji jiddependu fuq it-tifsila tat-taxxa. TAF tal-metodu additiv ma twassalx biex jinbidlu l-istrutturi tas-swieq fejn ikunu attivi l-istituzzjonijiet finanzjarji peress li hija tintaxxa d-dħul indipendentement minn kif jiġi ġġenerat. F'dan is-sens, ma tiddiskriminax bejn prodotti differenti u lanqas ma' tiddependi fuq il-livell tal-valur tal-bejgħ. Dan hu kunċett interessant għal-livell tal-UE peress li għandu potenzjal ta' dħul u jindirizza xi kwistjonijiet li bħalissa għadhom mhux solvuti bit-tassazzjoni tas-servizzi finanzjarji. It-TAF tintaxxa il-qligħ totali mill-attività kummerċjali ta' istituzzjonijiet finanzjarji. F'dan is-sens tinġabar fuq l-attivitajiet kollha, mhux biss fuq in-negozjar. Ma tibdilx il-prezzijiet ta' strumenti finanzjarji, biex b'hekk tħalli l-istruttura tas-suq, bħala tali, bla mittiefsa. Dan ifisser ukoll li hija ma taffettwax direttament l-eżistenza ta' negozju ta' veloċita kbira. It-TAF tista' żżid mal-inċentivi li jeżistu bħalissa għaċ-ċaqliq tal-profitt permezz tar-rilokazzjoni tal-introjtu jew tar-rimunerazzjonijiet 'l barra mill-UE. Madankollu, meta wieħed iqis in-natura tal-bażi tat-taxxa u l-ħtieġa li kumpaniji finanzjarji ġeneralment imexxu l-attivitajiet bażiċi tagħhom minn fejn ikunu jgħixu l-konsumaturi, l-inċentivi għar-rilokazzjoni jistgħu jittaffew. Dan irid jiġi bbilanċjat bil-fatt li l-iżviluppi tekniċi jistgħu iżidu l-mobbiltà tas-settur finanzjarju. Fl-aħħarnett, l-introduzzjoni tat-TAF minn xi Stati Membri f'iżolament tista' toħloq distorsjonijiet potenzjali fis-Suq Intern li jistgħu jkunu inkumpatibbli mal-ħtieġa li jiġu żgurat kundizzjonijiet ekwi fost l-Istati Membri. Il-valutazzjoni It-TAF bil-metodu addittiv tista' tiġi interpretata bħala taxxa fuq proxy għall-valur miżjud totali ġġenerat minn kumpanija fis-settur finanzjarju.[13] Madankollu, jekk tkun imfassal bħala kumplimentari għall-VAT kif inhi bħalissa, jridu jiġu riżolti għadd ta' kwistjonijiet tekniċi sabiex iż-żewġ taxxi jiġu allineati. Il-Kummissjoni temmen li ta' min wieħed jistħarreġ l-għażla tat-TAF fil-kuntest tal-UE. Dan għandu jinkludi evalwazzjoni tal-implikazzjonijiet kompetittivi tagħha u jekk dawn jiġux ibbilanċjati mill-possibbiltà li l-kumpaniji jiġu diżinċentivati milli jirrilokaw. KONKLUżJONI ĠENERALI, U T-TRIQ 'L QUDDIEM Id-dinja qed taffaċċja sfidi ewlenin fi żmien meta l-baġits tal-gvern jinsabu taħt pressjoni dejjem tiżdied madwar l-UE. Dawn l-isfidi huma ħafna, u varji. Dawn jinkludu l-ħtieġa li titjieb l-istabbiltà u l-funzjonament tas-settur finanzjarju sabiex jonqsu l-esternalitajiet negattivi għall-bqija tal-ekonomija, il-ħtieġa li jiġu kkonsolidati l-finanzi pubbliċi li batew minħabba l-kriżi finanzjarja, filwaqt li jinżammu l-impenji lejn il-pajjiżi li qed jiżviluppaw u l-ħtieġa li jiġu miġġieleda t-tibdil fil-klima u l-iskarsezza globali tar-riżorsi. Sabiex jiġu indirizzati dawn l-isfidi jeżistu argumenti favur l-idea li wieħed jagħti ħarsa tajba lejn it-tassazzjoni tal-attivitajiet tas-settur finanzjarju. Is-settur għandu jagħti kontribut sostanzjali lejn il-baġits pubbliċi u jeżistu diversi argumenti favur li wieħed jgħid li din il-kontribuzzjoni għandha tkun ogħla milli hi bħalissa. Ir-raġunijiet huma l-pożizzjoni speċjali li għandu s-settur fl-ekonomija, li saret evidenti ħafna waqt il-kriżi finanzjarja, u l-fatt li xi wħud mis-servizzi tiegħu huma eżenti mill-VAT. Fi kwalunkwe azzjoni futura dwar it-tassazzjoni fis-settur finanzjarju, il-Kummissjoni tista' tieħu kont tal-ħtieġa li jinħolqu l-kundizzjonijiet għal tassazzjoni ġusta u bbilanċjata tas-settur finanzjarju billi tikkontribwixxi għall-ħolqien ta' kundizzjonijiet ekwivalenti għal kulħadd fis-settur finanzjarju fis-suq intern, sew fejn jidħol is-setturi mhux finanzjarji kif ukoll internament, biex jingħata kontribut biex jiġu mminimizzati d-distorsjonijiet ta' bħalissa li qegħdin hemm minħabba l-eżenzjoni mill-VAT tas-servizzi finanzjarji u biex titnaqqas il-posibbiltà ta' tassazzjoni doppja transkonfinali. Hija tmexxi wkoll 'l quddiem l-idea ta' prinċipji aħjar ta' regolazzjoni u tikkontribwixxi lejn ambjent ta' taxxa aktar effiċjenti u sempliċi għas-servizzi finanzjarji, fuq il-bażi ta' analiżi komprensiva tal-oqsfa eżistenti u li qed jiżviluppaw u l-konsekwenzi tagħhom għall-funzjonament tas-Suq Uniku. Barra minn dan, il-Kummissjoni se tieħu f'kunsiderazzjoni l-impatt akkumulat tar-riforma regolatorja ġenerali ta' dan is-settur. Mekkaniżmi ta' ffinanzjar innovattivi b'mod ġenerali, u taxxi ġodda fuq is-settur finanzjarju b'mod partikolari jistgħu jkunu element importanti fir-reazzjoni għall-isfidi preżenti, globali u Ewropej. Kif ġie konkluż hawn fuq, it-TTF hija l-aktar strument xieraq biex jiġi ġġenerat id-dħul fuq livell globali. L-isfida hija li tiġi mfassla taxxa fuq it-tranżazzjonijiet finanzjarji globali li tkun tiġġenera biżżejjed dħul waqt li jiġu mminimizzati l-effetti ekonomiċi negattivi tagħha. Il-Kummissjoni se tappoġġja l-esplorazzjoni u l-iżvilupp ulterjuri tat-TTF u l-varjanti tagħha fil-livell tal-G-20 u se taħdem biex tippromwovi ftehim mas-sħab internazzjonali l-aktar relevanti. Fid-dawl tal-analiżi li saret s'issa, jidher li t-TTF hija anqas xierqa biex tiddaħħal b'mod unilaterali fil-livell tal-UE peress li r-riskji tar-rilokazzjoni huma għolja u jimminaw il-ħila li jiġi ġġenerat id-dħul. F'dan l-istadju il-Kummissjoni tqis li hemm potenzjal akbar għal Taxxa fuq l-Attivitajiet Finanzjarji f'livell tal-UE. Din l-għażla tista' tkun soluzzjoni fis-sitwazzjoni preżenti fejn is-settur finanzjarju huwa eżenti mill-VAT, kif ukoll tiġġenera dħul sostanzjali. Meta wieħed iqis in-natura innovattiva ta' din it-taxxa, hemm il-ħtieġa li jsir aktar xogħol tekniku dwar kif tista' tiġi implimentata. Fid-dawl tal-konklużjonijiet ta' hawn fuq, il-Kummissjoni sejra għaldaqstant mingħajr dewmien tniedi valutazzjoni komprensiva tal-impatt li biha tkompli tgħarbel kull waħda minn dawn l-għażliet, sabiex tkun fil-qagħda li tressaq proposti xierqa dwar azzjonijiet ta' politika sas-sajf 2011. [1] Mill-konklużjonijiet tas-Samit ta' Toronto tal-G-20: 'Qbilna li s-settur finanzjarju għandu jagħti kontribut ġust u sostanzjali lejn il-ħlas ta' kwalunukwe piżijiet assoċjat ma' interventi tal-gvern, fejn dawn iseħħu, biex jirranġa s-sistema finanzjarja jew ir-riżoluzzjoni tal-fondi, u biex jitnaqqsu r-riskji mis-sistema finanzjarja. Għarafna li hemm firxa ta' approċċi ta' politika biex ikun jista' jintlaħaq dan il-għan. Xi pajjiżi għandhom l-idea li jiġbru kontribuzzjoni finanzjarja. Pajjiżi oħra qed isegwu approċċi differenti.' [2] Il-Kummissjoni fissret inizjattivi fil-Komunikazzjoni COM(2010) 301 finali. [3] COM(2009) 561 finali. [4] Il-pajjiżi li qed jiżviluppaw qablu wkoll fil-Ftehim ta' Kopenħagen biex jilħqu l-għan li flimkien jimmobilizzaw USD 100 biljun fis-sena sal-2020 biex jindirizzaw il-ħtiġijiet ta' pajjiżi li qed jiżviluppaw fil-ġlieda kontra t-tibdil fil-klima. Sabiex jintlaħqu l-Għanijiet ta' Żvilupp tal-Millenju, l-UE wegħdet li żżid l-għajnuna għall-iżvilupp uffiċjali tagħha (ODA) għal 0.7% tad-Dħul Nazzjonali Gross (DNG) sal-2015, li tista' timpplika l-irduppjar tal-ODA tal-UE minn kważi EUR 50 biljun fl-2008 għal bejn wieħed u ieħor EUR 100 biljun fl-2015. [5] Il-Kummissjoni ħarġet Dokument ta' Ħidma tal-Persunal tal-Kummissjoni (DĦPK) dwar 'Finanzjar innovattiv f'livell globali' ( Innovative financing at a global level – SEC(2010) 409finali), li jevalwa l-potenzjal tal-iffinanzjar innovattiv f'livell globali fil-ġbir tad-dħul biex jiġu indirizzati l-isfidi elenkati hawn fuq. [6] Id-DĦPK jiddiskuti l-imposta fuq il-muniti barranin fil-qosor. Għall-iskopijiet ta' din il-Komunikazzjoni, TTF mifruxa b'mod wiesgħa tkopri tranżazzjonijiet fil-Boroż ta' bonds u derivati kif ukoll strumenti kkumerċjalizzati barra l-Borża (OTC – over the counter ) li jinkludu tranżazzjonijiet derivati kif ukoll tranżazzjonijiet fil-pront f'munita barranija. [7] Għal TTF ġenerali, il-ġbir għandu jkun relattivament ħafif għall-prodotti kkummerċjalizzati fil-kambju. Għal prodotti nnegozjati barra l-Borża, l-amministrazzjoni tat-taxxa tkun aktar kumplessa iżda sostenibbli meta wieħed iqis ix-xejra lejn żieda fl-obbligi ta' reġistrazzjoni u l-proposta mill-Kummissjoni għar-Regolament dwar derivati OTC, kontropartijiet ċentrali u repożitorji tat-tranżazzjonijiet COM(2010 484/5. [8] Il-presuppożizzjonijiet huma ta' tnaqqis fil-volum tal-kummerċ ta' 30% għall-bonds u 20% għall-ishma. [9] L-esperti tat-Task Force dwar it-Tranżazzjonijiet Finanzjari u l-Iżvilupp Internazzjonali tal-Grupp Ewlieni irrakkomandaw għal għadd ta' raġunijiet l-applikazzjoni globali ta' imposta fuq it-tranżazzjonijiet f'munita barranija. http://www.leadinggroup.org/article668.html. [10] It-tifsila tagħha tkun tiddependi fuq xi tkun eżattament il-bażi. L-eżempji jistgħu jkunu tranżazzjonijiet fil-muniti, jew stokks u bonds [11] Dawn l-aħħar żewġ verżjonijiet huma diskussi fid-dettall fid-DĦPK li jakkumpanja [12] FMI (2010) tassazzjoni fuq is-Settur Finanzjarju – Ir-Rapport tal-FMI lill-G-20, u materjal ta' sfond. [13] Peress li tolqot il-pagi u r-rimunerazzjonijiet, proxy fuq il-valur miżjud tista' tkun soluzzjoni potenzjali għall-eżenzjoni mill-VAT tas-settur finanzjarju. Madankollu, hemm diversi punti problematiċi li jridu jiġu indirizzati biex din issir kumpatibbli mas-sistema tal-VAT eżistenti.